Skupni ukrep Sveta 2003/472/SZVP

z dne 24. junija 2003

o nadaljevanju programa sodelovanja Evropske unije za neširjenje orožja in razorožitev v Ruski federaciji

SVET EVROPSKE UNIJE JE –

ob upoštevanju Pogodbe o Evropski uniji (PEU) in zlasti člena 14 v povezavi s členom 23(2) Pogodbe,

ob upoštevanju Skupne strategije 1999/414/SZVP Evropske Unije za Rusijo [1], ki jo je Evropski svet sprejel 4. junija 1999, kakor jo zaradi podaljšanja obdobja njene uporabe spreminja Skupna strategija 2003/471/SZVP Evropskega sveta o spremembi Skupne strategije 1999/414/SZVP za Rusijo [2], ki jo je Evropski svet sprejel 20. junija 2003, ki je med drugim izrazila zavezanost Evropske unije k spodbujanju razorožitve in zaviranju širjenja orožja za množično uničevanje (OMU), podpori nadzora nad orožjem, izvajanju obstoječih sporazumov in krepitvi nadzora nad izvozom,

ob upoštevanju naslednjega:

(1) Sporazum o partnerstvu in sodelovanju, ki vzpostavlja partnerstvo med Evropskimi skupnostmi in njihovimi državami članicami na eni strani ter Rusko federacijo na drugi [3], med drugim spodbuja večje približevanje stališč o mednarodnih zadevah v vzajemnem interesu in tako povečuje varnost in stabilnost.

(2) 25. in 26. junija 2002 so v Kananaskisu v Kanadi vodje držav G8 sprožili pobudo za globalno partnerstvo proti širjenju orožja in sredstev za množično uničevanje, v katerem bodo podpirali posebne projekte sodelovanja, najprej v Ruski federaciji, ki se bodo ukvarjali z neširjenjem orožja, razorožitvijo, bojem proti terorizmu in vprašanji jedrske varnosti.

(3) Evropska unija podpira cilj in načela pobude globalnega partnerstva G8 in še naprej spodbuja dejavnosti sodelovanja, ki zmanjšujejo grožnje ter varno in zanesljivo odstranitev sredstev, povezanih z OMU, v Ruski federaciji.

(4) Dejavnosti Evropske unije bi potekale vzporedno z dejavnostmi, ki jih izvajajo Evropska skupnost in dvostransko ali večstransko tudi države članice.

(5) Vse takšne dejavnosti bi bilo potrebno usklajevati v največji možni meri, da bi se izognili nepotrebnemu podvajanju.

(6) Dejavnosti Evropske unije lahko potekajo tudi v sodelovanju z drugimi državami.

(7) Komisija se strinja, da se ji zaupajo nekatere naloge, ki so potrebne za izvajanje teh skupnih ukrepov –

SPREJEL NASLEDNJI SKUPNI UKREP:

Člen 1

1. Program sodelovanja Evropske unije za neširjenje orožja in razorožitev v Ruski federaciji (v nadaljevanju "Program"), ki ga je potrdil Skupni ukrep Sveta 1999/878/SZVP 17. decembra 1999 o vzpostavitvi programa sodelovanja EU za neširjenje orožja in razorožitev v Ruski federaciji [4], se nadaljuje.

2. Cilj programa je podpreti Rusko federacijo v njenih prizadevanjih za nadzor nad orožjem, razorožitev in neširjenje orožja ter v ta namen:

- sodelovati z Rusko federacijo v njenih prizadevanjih za varno, zanesljivo in okolju prijazno odstranitev in/ali preoblikovanje infrastrukture in opreme, povezane z OMU,

- zagotoviti pravni in operativni okvir za okrepljeno vlogo Evropske unije v dejavnostih sodelovanja, ki prek projektno usmerjenega sodelovanja zmanjšujejo grožnje v Ruski federaciji,

- spodbujati ustrezno usklajevanje med programi in projekti s tega področja na ravni Skupnosti in držav članic ter na mednarodni ravni.

Člen 2

1. Svet na podlagi priporočila države članice in/ali Komisije odloči, kateri novi projekti razorožitve in neširjenja orožja se financirajo v okviru tega programa.

2. Novi projekti, ki bodo sprejeti v okviru tega programa, bodo na kemijskem, jedrskem ali biološkem področju ali bodo povezani z nadzorom nad izvozom.

Člen 3

1. Svet za čas trajanja programa in ob upoštevanju člena 5 Komisiji zaupa nalogo, da pripravi projekte za odobritev in nadzoruje njihovo pravilno izvajanje. Komisija redno poroča Svetu in kadar je potrebno, po pooblastilu predsedstva, ki mu pomaga generalni sekretar Sveta, visoki predstavnik za SZVP.

2. Komisiji pomaga skupina strokovnjakov, vključno s projektno podporno skupino v Moskvi. Število članov skupine in njihove naloge so opredeljene v pristojnostih in nalogah, ki so določene v prilogi.

3. Komisija ima v Moskvi še naprej projektno podporno skupino, ki:

- tesno usklajuje svoje delovanje z osebjem, ki deluje na projektih, ki jih financira Skupnost,

- če je ustrezno, izvaja študije o izvedljivosti,

- se povezuje z lokalnimi oblastmi in predstavniki drugih držav, ki prispevajo,

- se z lokalnimi oblastmi pogaja o dogovorih, potrebnih za izvajanje programa,

- spremlja izdatke iz sredstev, namenjenih za izvajanje programa.

Člen 4

1. Finančna referenčna vsota, namenjena za pokrivanje upravnih stroškov skupine strokovnjakov, omenjene v členu 3(2) in (3), je 680000 EUR.

2. Upravljanje z izdatki, ki se financirajo iz vsote, določene v odstavku 1, poteka v skladu s postopki in pravili Skupnosti, ki se uporabljajo za proračunske zadeve.

3. Evropska unija financira infrastrukturo in tekoče izdatke programa.

4. Svet in Komisija zagotovita ustrezno usklajevanje med programom, pomočjo Skupnosti ter dvostransko in večstransko pomočjo, ki jo zagotovijo države članice. V tem smislu Svet jemlje na znanje namero Komisije, da svoje delovanje usmeri v doseganje ciljev in prednostnih nalog teh skupnih ukrepov, če je potrebno, z ustreznimi ukrepi Skupnosti.

5. Izvajanje teh skupnih ukrepov je predmet dvostranskih posvetovanj z Rusko federacijo in drugimi partnerji v okviru obstoječih sestankov političnega dialoga.

Člen 5

1. Svet redno pregleduje ukrepe, sprejete na podlagi tega programa. Ti pregledi ocenjujejo tudi ruske sposobnosti za sprejemanje in uporabo povečane pomoči.

2. Občasno se izvajajo neodvisne ocene in revizije, odvisno od napredovanja programa.

3. Svet lahko začasno ustavi program, če Ruska federacija ne:

- sodeluje v celoti pri izvajanju programa,

- dovoli Evropski uniji nadzorovanje in/ali občasne zunanje ocene in revizije v ta namen.

Člen 6

Ta skupni ukrep začne veljati z dnem sprejetja.

Preneha veljati z dnem prenehanja veljavnosti Skupne strategije Evropske unije 1999/414/SZVP za Rusijo.

Člen 7

Ta skupni ukrepi se objavijo v Uradnem listu Evropske unije.

V Bruslju, 24. junija 2003

Za Svet

Predsednik

G. Papandreou

[1] UL L 157, 24.6.1999, str. 1.

[2] UL L 157, 26.6.2003, str. 68.

[3] UL L 327, 28.11.1997, str. 3.

[4] UL L 331, 23.12.1999, str. 11.

--------------------------------------------------

PRILOGA

Pristojnosti in naloge skupine strokovnjakov za program sodelovanja EU za neširjenje orožja in razorožitev v Ruski federaciji

Skupni ukrep 1999/878/SZVP je Komisiji zaupal nalogo, da ustanovi skupino strokovnjakov za program sodelovanja za neširjenje orožja in razorožitev v Ruski federaciji. Omenjeni skupni ukrepi so bili dopolnjeni z dvema izvedbenima sklepoma (2001/493/SZVP 25. junija 2001, ki opredeljuje dodatne projekte, in 2002/381/SZVP 21. maja 2002, ki predvideva dodatni proračun za skupino strokovnjakov).

Nekaterih dejavnosti projektov, ki so bile določene leta 1999 in 2001, ni bilo mogoče zaključiti do datuma prenehanja veljavnosti Skupnega ukrepa 1999/878/SZVP in odločitve o novih projektih bodo po pričakovanjih sprejete v skladu s temi skupnimi ukrepi. To zahteva podaljšanje mandata skupine strokovnjakov.

Skupina strokovnjakov vključuje oddelek za usklajevanje politike in projektov pri Komisiji v Bruslju in projektno podporno skupino v Moskvi, ki poroča oddelku za usklajevanje politike in projektov v Bruslju. Oddelek za usklajevanje politike in projektov vključuje dva strokovnjaka EU in vodjo oddelka, ki mu pomaga Komisija. Oddelek upravno podpirata tajnik in administrator. Projektna podporna skupina v Moskvi vključuje enega strokovnjaka EU in enega lokalnega tajnika.

Vodja oddelka prevzame splošno odgovornost za izvajanje skupnih ukrepov. Vzdržuje tesne odnose s predsedstvom Sveta EU in državami članicami ter generalnim sekretarjem Sveta, visokim predstavnikom za SZVP.

Naloge, povezane z usklajevanjem politike in projektov ter razvojem, med ostalim vključujejo:

- podporo usklajevanja programov neširjenja orožja in razorožitve v Ruski federaciji na ravni Skupnosti, države članice in širših ravneh,

- vzpostavitev zbirke podatkov o projektih, ki jih financirajo EU, Skupnost in države članice,

- vzpostavitev in vzdrževanje zbirke podatkov o strokovnjakih EU po področjih,

- vzpostavitev mreže kontaktnih točk v državah članicah, ki dopolnjujejo pristojne delovne skupine Sveta v zvezi z izvajanjem Skupnih ukrepov in sorodnih dejavnosti,

- pripravo in predložitev rednih poročil o napredku,

- vlogo točke za stike za mednarodne pobude,

- povezovanje z oblastmi države prejemnice in uradnimi predstavniki drugih držav, ki prispevajo in niso članice EU,

- organizacijo in soorganizacijo konferenc v okviru pobude za sodelovanje pri neširjenju orožja in razorožitvi (NDCI).

Sektorske naloge med drugim vključujejo:

- pripravo celovitih sektorskih poročil,

- zagotavljanje poglobljenih analiz o temeljnih sektorskih problemih,

- opredelitev in izvajanje omejenih študij izvedljivosti, kadar je to potrebno,

- določanje projektov za reševanje temeljnih problemov,

- pripravo projektov, ki se predložijo Svetu zaradi možnega prihodnjega financiranja po nadaljnjih ukrepih v zvezi s temi skupnimi ukrepi,

- dokončanje in usklajevanje izvajanja projektov, ki se financirajo v okviru tega skupnega ukrepa in Skupnega ukrepa 1999/878/SZVP, vključno s sklepi za izvajanje skupnega ukrepa, v tesnem sodelovanju, kot je to ustrezno, z državami članicami, ki vodijo projekte,

- zagotavljanje tesnega sodelovanja z osebjem, ki dela na projektih, ki jih financira EU.

--------------------------------------------------